New Yorgi linnaosad

Märkus: John F. Kennedy rahvusvaheline lennujaam ja LaGuardia lennujaam (tähistatud pruuniga) asuvad Queensis.
New Yorgi linnaosad (inglise keeles boroughs) on New Yorgi viis linnaosa: Bronx, Brooklyn, Manhattan, Queens ja Staten Island. Iga linnaosa on ühtlasi maakond: Bronx on Bronxi maakond, Brooklyn on Kingsi maakond, Manhattan on New Yorgi maakond, Queens on Queensi maakond ja Staten Island on Richmondi maakond.

Kõik viis linnaosa tekitati New Yorgi kui haldusüksuse loomisega 1898. aastal. Uue põhikirjaga moodustati New Yorgi linnavalitsus, mille alla koondati New Yorgi maakond (toona koos Bronxiga), Kingsi maakond, Richmondi maakond ja osa Queensi maakonnast. Kõik endised haldusüksused uue New Yorgi linna territooriumil kaotati.

Algselt asus New York Manhattanil ja seda ümbritsevatel väikesaartel, kuid hakkas kasvama põhja poole. Varsti liideti linnaga Westchesteri maakonna maismaa-alasid: Lääne-Bronx 1874. aastal ja Ida-Bronx 1895. aastal. Need alad muudeti 1898. aastal New Yorgi maakonna Bronxi linnaosaks. 1914. aastal eraldati Bronxi maakond New Yorgi maakonnast ning sestpeale on iga linnaosa eraldi maakond.

Kui Queensi maakonna lääneosa liideti 1898. aastal New Yorgiga, sai sellest Queensi linnaosa. 1899. aastal muudeti ülejäänud Queensi maakond Long Islandi Nassau maakonnaks.

Vaata ka
 New York City lipud
 New Yorgi maakondade loend

Kategooria:New York
Kategooria:Linnaosad